《和王衢见寄》
宋代·魏野

久向东郊住，渐同麋鹿情。
游山岐路熟，见客礼仪生。
藜杖新仍岐，荷衣破转轻。
身犹为外物，诗亦是虚名。
自爱闲无敌，谁忧道未行。
绝疑疏日者，相许愧时英。
穷易怜无著，图棋恶有争。
唯应心友至，林下笑相迎。

作者简介：（960—1020）陕州陕县人，字仲先，号草堂居士。不求仕进，自筑草堂，弹琴赋诗其中。真宗大中祥符四年，帝祀汾阴，与表兄李渎同被举荐，上表以病辞，诏州县常加存抚。与王旦、寇准友善，常往来酬唱。为诗精苦，有唐人风格，多警策句。有《东观集》、《草堂集》。